  Виталий Пронин Поэзилэсь нуналзэ Удмуртиын пусйизы «Пичи Пурга литературалэн огъя нуналэз» акциен. Элькунысьтымы вань муниципал кылдытэтъёсын ортчизы литературной пумиськонъёс, флешмобъёс, квестъёс. Соос сӥземын вал Пичи Пурга ёросысь писательёслэн улонзылы но творчествозылы. Адӟытонъёсын тодматӥзы пичи пурга гожъяськисьёслэсь книгаоссэс. Пичи Пурга ёросысь писательёс лыдӟисьёссы доры вуылӥзы. Пичи Пурга ёросысь Баграш-Биграысь Сергей Соснов гуртоосыныз пумиськиз, кылбуръёссэ лыдӟиз. Школаын дышетскись пиналъёс но кылбурчилы «пунэмзэ берыктӥзы» - асьсэлэн чуръёсынызы тодматӥзы. Учае вуылӥз Елена Миннигараева прозаик - та гуртын Елена Васильевна 9-тӥ классозь дышетскиз. Италмасысь калыкен пумиськизы Оксана Бисар но «Ӟечбур!» газетлэн редакторез Надежда Лопатина. О. Бисар озьы ик вуылӥз Якшурысь лыдӟисьёс доры. Татын со но Удмуртиысь калык писатель Вячеслав Ар-Серги Александр Пушкинлэсь кылбуръёссэ удмурт кылэ берыктӥзы. Богдан Анфиногенов шумпоттӥз Кияса ёросысь лыдӟисьёссэ. Со вуылӥз Первомайск гуртэ но Кияса черкогуртэ. Б. Анфиногенов вераськиз улонэз но творчествоез сярысь, кылбуръёссэ лыдӟиз но гитараен кырӟаз, клипъёссэ возьматӥз. — Вордскем пичи шаерме, ёросме возьматэмелы туж шумпотӥ, - вера Б. Анфиногенов. - Киясаослы мон лыдӟи Пичи Пургалы сӥзем поэмаме. Киясаысь библиотекалы кузьмай «Лица России. XXI век» книгаез - отын мон сярысь гожтэмез вань, нош киясаос мыным туж чебер кускерттон кузьмазы. Ижкарысь Удмурт театрын Пичи Пургалась кылбурчиослэсь чуръёссэс шара лыдӟизы театрысь артистъёс. Со сяна, театре вуэм куноослы экскурсия радъямын вал. Пичи Пурга литературалэсь арзэ усьтозы Ижысь Эшъяськон юртын 4-тӥ оштолэзе. Виктория Крамова Фото: Йӧскалык библиотекалэн сайтэз  